Faf-tein span die seileFaf du Plessis het die eerste honderdtal van die SA20-toernooi aangteken. Foto: Twitter via Joburg Super Kings. Faf du Plessis het nie nodig om die horlosie op die krieketveld terug te draai nie; op 38-jarige ouderdom laat hy dikwels nog veel jonger spelers op hul neuse kyk. Die voormalige Protea-kaptein was gisteraand die eerste speler om ŉ honderdtal in die SA20-toernooi te moker toe hy ŉ blitsige 113 lopies vir die Joburg Super Kings teen die Durban’s Super Giants aangeteken het. Met die grysheid kom daar ongetwyfeld ook wysheid. Hy het eers die kat mooi uit die boom gekyk voordat hy met mag en mening losgetrek het. Hy het 16 grenshoue – waaronder agt sesse – in sy beurt geslaan en veral Simon Harmer en Jason Holder het swaar geleef. Om Du Plessis se oorheersing in perspektief te plaas: Hy het sy 113 lopies van slegs 58 aflewerings aangeteken; die ander Joburg-kolwers het 55 lopies van 57 balle bymekaargeskraap. Nodeloos om te sê het hy die wedstryd met ŉ ses van Hardus Viljoen se boulwerk beklink. The maiden #Betway #SA20 CENTURY has been an absolute delight to witness! Faf du Plessis is a man for the big moments ????#JSKvDSG | @Betway_India pic.twitter.com/QcZAAYOLU6 — Betway SA20 (@SA20_League) January 24, 2023 “Dit is vir my belangrik om groot beurte te speel. In al die verskillende T20-ligas waarin ek speel probeer ek altyd om ŉ honderdtal aan te teken. Die SA20-toernooi is egter ŉ ongelooflike toernooi en dit is pret om voor ŉ stampvol pawiljoen te speel,” het Du Plessis ná afloop van sy spogbeurt gesê. Die Paarl Royals se Jos Buttler is tans die voorste lopiemaker in die toernooi, maar die Super Kings-kaptein blaas beslis in sy nek. Boonop slaan die Suid-Afrikaner sy lopies teen ŉ vinniger tempo. Durban’s Super Giants 178/6 in 20 boulbeurte: Heinrich Klaasen 65, Jason Holder 28* en Gerald Coetzee 3/21. Joburg Super Kings 182/2 in 19,1 boulbeurte: Faf du Plessis 113*, Reeza Hendricks 45 en Reece Topley 1/19.